चेल्सी च्याम्पियन, टचेलको भोक अझै
चेल्सी व्यवस्थापक थोमस टचेलले सफलताका लागि आफू अझै भोको रहेको आइतबार बताएका छन् । क्लब सम्हालेको चार महिनापछि नै चेल्सीलाई युरोपेली च्याम्पियन्स लिगको सफलता दिलाएपछि जर्मन प्रशिक्षकको यो प्रतिक्रिया बाहिर आएको हो ।
पोर्टो — चेल्सी व्यवस्थापक थोमस टचेलले सफलताका लागि आफू अझै भोको रहेको आइतबार बताएका छन् । क्लब सम्हालेको चार महिनापछि नै चेल्सीलाई युरोपेली च्याम्पियन्स लिगको सफलता दिलाएपछि जर्मन प्रशिक्षकको यो प्रतिक्रिया बाहिर आएको हो ।फाइनलमा चेल्सीले इंग्लिस प्रिमियर लिग प्रतिद्वन्द्वी म्यानचेस्टर सिटीलाई शनिबार राति १–० ले हराएको थियो । टचेल आफ्नो व्यवस्थापकीय समकक्षीमाथि लगातार तेस्रोपल्ट अब्बल साबित भएका छन्, त्यो पनि एकै सिजनमा । यसका लागि उनले सटिक रणनीति बुनेका थिए । काइ हाभर्टेजले पहिलो हाफमा गरेको गोल नै जितलाई पर्याप्त रह्यो । यो सफलतापछि चेल्सी मालिक रोमन एब्राहिमोभिचको त्यो निर्णय ठीक ठहरिएको छ, जतिबेला उनले जनवरीमा फ्रान्क लाम्पार्डलाई बर्खास्त गरेर उनको स्थानमा यिनै टचेललाई नियुक्त गरेका थिए । टचेल आएयता चेल्सीले सिटीलाई प्रिमियर लिग र एफए कप सेमिफाइनलमा हराएको थियो ।तर पोर्चुगाली भूमिमा प्राप्त सफलता भने यी दुई जितभन्दा फरक थियो । किनभने भन्न थालिएको थियो, सिटी विश्व क्लब फुटबलमै सर्वाधिक उत्कृष्ट छ । त्यसैले त चेल्सीको उपाधिको खुसीयाली अझ बढी रह्यो । यसबीच टचेल भने अहिलेको युवा चेल्सी टिमलाई अझ तिखार्न चाहन्छन् । इंग्लिस घरेलु फुटबलमा सिटीको प्रभुत्व तोड्न चाहन्छन् । टचेलले भन्छन्, ‘जतिबेला सबै खाले खुसीको महोत्सव सकिनेछ, हाम्रो काम यसमै टिकेर अझ राम्रो प्रदर्शन गर्नु हुनेछ ।’टचेल पोहोर सिजन पेरिस सेन्ट जर्मेन (पीएसजी) मा थिए । यो फ्रान्सेली क्लबले पनि च्याम्पियन्स लिगको फाइनल यात्रा तय गरेको थियो । त्यतिबेला भने पीएसजी बायर्न म्युनिकको हातबाट पराजित रह्यो । तिनै दिन सम्झेर टचेलले थपे, ‘सफलताका लागि भोको रहनैपर्छ । म सफलताका लागि असाध्यै भोको रहने गर्छु । चेल्सीजस्तो महत्त्वाकांक्षी क्लबमा झन् यस्तो प्रवृत्तिको हुर्नैपर्छ । मेरो फुटबल सोचलाई समर्थन गर्नेलाई यहाँनिर सम्झन आवश्यक छ ।’शनिबार फाइनलमा चेल्सीसामु सिटी फिक्का नै रह्यो । चेल्सी त अझ बढी गोल अन्तरले जित्नुपर्ने थियो । जनवरीमा फर्केर हेर्दा यो पटक्कै सम्भव देखिन्नथ्यो । त्यतिबेला चेल्सीले एकपछि अर्को खेलमा लगातार खराब खेलिरहेको थियो । टिममा प्रतिभाशाली खेलाडीको कमी थिएन, तर तिनै खेलाडीमा पहिचान र आत्मविश्वासको कमी थियो । टचेलले यी सबैमा परिवर्तन ल्याए । उनले सबैभन्दा पहिले टिमलाई संगठित बनाए । लगत्तै टिमले हार्न बिर्सेको थियो । उनी आएयता चेल्सीले खेलेका सबैखाले प्रतियोगितामा १४ खेलमध्ये १२ मा क्लिन सिट राखेको थियो । उनी लिभरपुलका योर्गन क्लोप र टोटेनहमका जोसे मोउरिन्होभन्दा अब्बल साबित भए । अनि उनको चेल्सीले च्याम्पियन्स लिगमा डिएगो सिमोनीलाई अन्तिम १६ मा पन्छाएको थियो । उनी आएपछि मेसन माउन्ट र हाभर्टेज तिखारिए । फ्रान्सेली विश्वकप विजेता एन’गोलो कान्टेमा आत्मविश्वास फर्केको थियो अनि एन्टोनियो रुडिगरको डिफेन्स साँच्चै बलियो देखियो । माउन्टमात्र टचेल आएपछि राम्रा भएका होइनन्, दुई इंग्लिस फुलब्याक रेसे जेम्स र बेन चिलवेल पनि उत्तिकै सुध्रिएका छन् । यो त अर्को महिनाको युरो २०२० मा इंग्ल्यान्डका लागि बोनस उपलब्धि हुनेछ । खासमा टचेललाई अनुबन्ध गर्दा रुसी धनाढ्य एब्राहिमोभिचले पनि सोचेका थिएनन् होला, यति चाँडै यत्तिको सफलता प्राप्त हुनेछ भनेर । फाइनल जितेपछि उनी मैदानमै छँदा एब्राहिमोभिचको फोन आएको थियो । टचेल भन्छन्, ‘यो निकै खुसीको क्षण थियो ।’